A BIZOTTSÁG 1565/2006/EK RENDELETE
(2006. október 19.)
az AKCS-országokból, valamint a tengerentúli országokból és területekről származó rizsre 2006 októberének első öt munkanapja során a 638/2003/EK rendelet alapján benyújtott kérelmekre vonatkozó behozatali engedélyek kibocsátásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (1),
tekintettel az afrikai, karibi és csendes-óceáni államokból (AKCS-államok) származó mezőgazdasági termékek feldolgozásával készült mezőgazdasági termékekre és árukra alkalmazandó szabályokról, valamint az 1706/98/EK rendelet hatályon kívül helyezéséről szóló, 2002. december 10-i 2286/2002/EK tanácsi rendeletre (2),
tekintettel az Európai Közösség és a tengerentúli országok és területek társulásáról (tengerentúli társulási határozat) szóló, 2001. november 27-i 2001/822/EK tanácsi határozatra (3),
tekintettel az afrikai, karibi és csendes-óceáni államokból (AKCS-államok), illetve a tengerentúli országokból és területekről (TOT) származó rizs behozatalára alkalmazandó szabályok tekintetében a 2286/2002/EK tanácsi rendelet és a 2001/822/EK tanácsi határozat részletes alkalmazási szabályainak megállapításáról szóló, 2003. április 9-i 638/2003/EK bizottsági rendeletre (4) és különösen annak 17. cikke (2) bekezdésére,
mivel:
(1)
A 638/2003/EK rendelet 17. cikke (2) bekezdése a) pontjának megfelelően a Bizottság meghatározza, hogy milyen mértékben engedélyezhetők a behozatali engedély iránti kérelmek.
(2)
A 2006. októberi időszakra vonatkozóan rizs behozatalára benyújtott engedélykérelmekben feltüntetett mennyiségek vizsgálata alapján elő kell írni, hogy az engedély kiadása a kérelmekben szereplő mennyiségekre - adott esetben egy százalékos csökkentés alkalmazása után - történjen, és közölni kell az egyes kontingensek 2006. évi felhasználásának végleges százalékos arányát,
ELFOGADTA EZT A RENDELETET:
1. cikk
(1) A 638/2003/EK rendelet alapján 2006 októberének első öt munkanapja során rizs behozatalára benyújtott és a Bizottságnak bejelentett engedélykérelmek esetében az engedélyeket a kérelmekben szereplő mennyiségekre kell kiadni, amelyekre adott esetben az e rendelet mellékletében megállapított csökkentési százalékokat alkalmazzák.
(2) Az egyes érintett kontingensek 2006-ra vonatkozó végleges felhasználási százalékai a mellékletben szerepelnek.
2. cikk
Ez a rendelet 2006. október 20-án lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. október 19-én.